
ΒΟΥΛΗ ΤΩΝ ΕΛΛΗΝΩΝ 

ΠΕΡΙΟΔΟΣ Κ΄- ΣΥΝΟΔΟΣ Γ΄ 

ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ

                                                     ΠΡ Α Κ Τ Ι Κ Ο

                                             (Άρθρο 40 παρ. 1 Κ.τ.Β.)

Στην Αθήνα, σήμερα, 27 Απριλίου 2026, ημέρα Δευτέρα και ώρα 16.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου, κ. Γεώργιου Κοτρωνιά, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Κύρωση της από 24.2.2026 Σύμβασης Παραχώρησης του αποκλειστικού δικαιώματος παραγωγής, διαχείρισης, λειτουργίας, προβολής και εν γένει εκμετάλλευσης των κρατικών λαχείων μεταξύ του Ελληνικού Δημοσίου και της «Ελληνικά Λαχεία – Παραγωγή, Λειτουργία, Κυκλοφορία, Προβολή και Διαχείριση Λαχείων Μονοπρόσωπη Ανώνυμη Εταιρεία» (3η συνεδρίαση).

Στη συνεδρίαση παρέστη ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Μπουκώρος Χρήστος, Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σπυριδάκη Αικατερίνη (Κατερίνα), Σταρακά Χριστίνα, Μαμουλάκης Χαράλαμπος (Χάρης),  Μπάρκας Κωνσταντίνος, Παππάς Νικόλαος, Δελής Ιωάννης, Κομνηνάκα Μαρία, Συντυχάκης Εμμανουήλ, Τσοκάνης Χρήστος, Αχτσιόγλου Ευτυχία (Έφη), Πέρκα Θεοπίστη (Πέτη), Τσακαλώτος Ευκλείδης, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Μάλαμα Κυριακή, Μανούσος Γεώργιος και Παπαϊωάννου Αρετή.
ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Κυρίες και κύριοι συνάδελφοι, ξεκινάει η τρίτη συνεδρίαση με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Κύρωση της από 24.2.2026 Σύμβασης Παραχώρησης του αποκλειστικού δικαιώματος παραγωγής, διαχείρισης, λειτουργίας, προβολής και εν γένει εκμετάλλευσης των κρατικών λαχείων μεταξύ του Ελληνικού Δημοσίου και της «Ελληνικά Λαχεία – Παραγωγή, Λειτουργία, Κυκλοφορία, Προβολή και Διαχείριση Λαχείων Μονοπρόσωπη Ανώνυμη Εταιρεία». 

Στο σημείο αυτό παρακαλώ τους Εισηγητές και τους Ειδικούς Αγορητές να ψηφίσουν επί της αρχής του νομοσχεδίου. Τον λόγο είχε ο κ. Μπαραλιάκος.

ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ (Εισηγητής της Πλειοψηφίας):  Υπέρ.

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Ευχαριστώ. 

Τον λόγο έχει η κυρία Σπυριδάκη.

ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Εισηγήτρια της Μειοψηφίας): Επιφύλαξη κύριε Πρόεδρε.

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Ευχαριστώ. 

Τον λόγο έχει ο κ. Παππάς.

ΝΙΚΟΛΑΟΣ ΠΑΠΠΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ): Κατά,  κύριε Πρόεδρε.

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Τον λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Κατά.

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Ευχαριστώ.

Τον λόγο έχει ο κ. Τσακαλώτος.

ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»): Επιφύλαξη.

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Τον λόγο έχει ο κ. Φωτόπουλος.

ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»): Επιφύλαξη για την Ολομέλεια, κύριε Πρόεδρε. 

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Ευχαριστώ.

Τον λόγο έχει ο κ. Βορύλλας.

ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. ««ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Επιφύλαξη, κύριε Πρόεδρε.

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Ο κ. Καζαμίας έχει τον λόγο.

ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Επιφύλαξη για την Ολομέλεια.

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Ευχαριστώ. 

Συνεπώς, το σχέδιο νόμου του Υπουργείου Εθνικής Οικονομίας και Οικονομικών γίνεται δεκτό επί της αρχής, κατά πλειοψηφία.

Τον λόγο έχει ο Εισηγητής της Πλειοψηφίας. 

ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ (Εισηγητής της Πλειοψηφίας):  Ευχαριστώ, κύριε Πρόεδρε. Κύριε Υφυπουργέ, κυρίες και κύριοι συνάδελφοι, μετά την ολοκλήρωση της συζήτησης επί της αρχής και την ακρόαση των αρμόδιων φορέων ερχόμαστε στην κατ’ άρθρον εξέταση του νομοσχεδίου του Υπουργείου Εθνικής Οικονομίας Οικονομικών με τίτλο «Κύρωση της από 24.2.2026 Σύμβασης Παραχώρησης του αποκλειστικού δικαιώματος παραγωγής, διαχείρισης, λειτουργίας, προβολής και εν γένει εκμετάλλευσης των κρατικών λαχείων μεταξύ του Ελληνικού Δημοσίου και της «Ελληνικά Λαχεία – Παραγωγή, Λειτουργία, Κυκλοφορία, Προβολή και Διαχείριση Λαχείων Μονοπρόσωπη Ανώνυμη Εταιρεία». 

Στο στάδιο αυτό η συζήτηση αφορά την ουσία της ρύθμισης, δηλαδή τον τρόπο με τον οποίο οργανώνεται, λειτουργεί και εποπτεύεται μια δραστηριότητα που συνδέεται άμεσα με το δημόσιο συμφέρον. Εξετάζουμε, συνεπώς, τη δομή και τη λειτουργική πληρότητα ενός πλαισίου που οφείλει να είναι σαφές συνεκτικό και ανθεκτικό στον χρόνο, ώστε να εγγυάται αξιοπιστία και προβλεψιμότητα. 

Κατ’ αρχάς να επισημάνω την αναγκαιότητα της Κύρωσης, εφόσον η υφιστάμενη Σύμβαση Παραχώρησης λήγει τον Μάιο του 2026 και χωρίς την έγκαιρη Κύρωση της νέας, θα δημιουργείτο κενό στη λειτουργία των κρατικών λαχείων με προφανείς επιπτώσεις τόσο στη συνέχεια της δραστηριότητας όσο και στα δημόσια έσοδα. Η έγκαιρη νομοθετική παρέμβαση διασφαλίζει την ομαλή μετάβαση και την απρόσκοπτη συνέχεια ενός ιστορικού θεσμού. 

Με το πρώτο άρθρο κυρώνεται η από 24 Φεβρουαρίου 2026 Σύμβαση Παραχώρησης μεταξύ του Ελληνικού Δημοσίου και της Εταιρείας «Ελληνικά Λαχεία Α.Ε.». Η Σύμβαση αυτή συνιστά ένα πλήρες πλαίσιο ρύθμισης, το οποίο οργανώνει σε ενιαία βάση το σύνολο των σχέσεων που αναπτύσσονται γύρω από τη δραστηριότητα των κρατικών λαχείων. Τη σχέση, δηλαδή, του δημοσίου και του παραχωρησιούχου, τη λειτουργία της αγοράς, την προστασία των συμμετεχόντων και τη διασφάλιση της διαφάνειας. Στο προοίμιο αποτυπώνεται με σαφήνεια η νομική και θεσμική συνέχεια του μηχανισμού, με ρητή αναφορά στο υφιστάμενο πλαίσιο ιδίως στους νόμους 4024/2011 και 4183/2023, καθώς και στη διαδικασία επιλογής του παραχωρησιούχου.
Με τον τρόπο αυτό επιβεβαιώνεται ότι η νέα Σύμβαση αποτελεί οργανική εξέλιξη του υφιστάμενου συστήματος ενισχύοντας τη θεσμική συνέπεια και την αξιοπιστία του. Εισάγεται ένα ολοκληρωμένο σύστημα ορισμών και ερμηνευτικών κανόνων, που αποτελεί βασικό εργαλείο για την ενιαία εφαρμογή της Σύμβασης. Η ακρίβεια των όρων περιορίζει τον κίνδυνο παρερμηνειών και ενισχύει την ασφάλεια δικαίου ιδίως σε ένα σύνθετο και μακροχρόνιο συμβατικό περιβάλλον. Ιδιαίτερη σημασία έχουν οι αναβλητικές αιρέσεις, η έναρξη ισχύος της σύμβασης δεν επέρχεται αυτομάτως, αλλά εξαρτάται από συγκεκριμένες προϋποθέσεις, την Κύρωση με νόμο, τη χορήγηση εγκρίσεων από την Επιτροπή Εποπτείας και Ελέγχου Παιγνίων και την πλήρωση των όρων καταλληλότητας. Με τον τρόπο αυτό διασφαλίζεται και η ενεργοποίηση της Σύμβασης, που προϋποθέτει πλήρη θεσμική ωρίμανση. Το αντικειμένου της παραχώρησης προσδιορίζεται με σαφήνεια, κατοχυρώνεται το αποκλειστικό δικαίωμα εκμετάλλευσης συγκεκριμένων κρατικών λαχείων, ενώ προβλέπονται ρητές εξαιρέσεις ώστε να αποφεύγονται επεκτατικές ερμηνείες. 

Παράλληλα θεσπίζεται ειδικό καθεστώς για το πρωτοχρονιάτικο λαχείο και η δυνατότητα συμμετοχής σε ευρωπαϊκές συνεργασίες, στοιχείο που ενισχύει τη διεθνή διάσταση της δραστηριότητας. Κρίσιμη είναι η πρόβλεψη περί αναστολής ισχύος συγκεκριμένων διατάξεων της κείμενης νομοθεσίας στον βαθμό που αυτές αντίκειται στους όρους της Σύμβασης. Η ρύθμιση αυτή λειτουργεί ως μηχανισμός αποτροπής κανονιστικών συγκρούσεων και ενισχύει τη σαφήνεια εφαρμογής τους. Η διάρκεια της παραχώρησης καθορίζεται σε 12 έτη με δυνατότητα περιορισμένης παράτασης υπό αυστηρές προϋποθέσεις. Η επιλογή αυτή επιτυγχάνει μια ισορροπία ανάμεσα στην αναγκαία χρονική σταθερότητα και στη διατήρηση του ελέγχου από την πολιτεία. Η πρόβλεψη αυτή συνδέεται άμεσα με ένα βασικό στόχο της ρύθμισης, την αποφυγή λειτουργικών κενών και ασυνέχεια στη διαχείριση των κρατικών λαχείων και τη διασφάλιση της απρόσκοπτης παροχής υπηρεσιών προς το κοινό. 

Σημαντικό μέρος της σύμβασης αφορά τη μεταβατική περίοδο. Ρυθμίζονται με πληρότητα ζητήματα ευθυνών, εκκρεμοτήτων και συνεργασίας ώστε η μετάβαση από το προηγούμενο καθεστώς να πραγματοποιηθεί ομαλά και χωρίς λειτουργικές διαταραχές. Σε επίπεδο λειτουργίας, η Σύμβαση επιβάλλει συγκεκριμένες και αυστηρές υποχρεώσεις των παραχωρησιούχων, συμμόρφωση με το κανονιστικό πλαίσιο, διασφάλιση υψηλού επιπέδου υπηρεσιών, επάρκεια των πληροφοριακών συστημάτων και εγγύηση της απρόσκοπτης λειτουργίας. Έμφαση αποδίδεται και στην προστασία των συμμετεχόντων. Προβλέπονται ρυθμίσεις για το υπεύθυνο παιχνίδι, την αποτρεπτική συμμετοχή ανηλίκων, την πρόληψη της απάτης και τη συμμόρφωση με το πλαίσιο καταπολέμησης της νομιμοποίησης εσόδων από εγκληματικές δραστηριότητες. Οι προβλέψεις αυτές ενισχύουν τον κοινωνικό προσανατολισμό της δραστηριότητας και θωρακίζουν την αξιοπιστία της. Το δίκτυο πολιτών οργανώνεται με λειτουργικά και γεωγραφικά κριτήρια, ενώ καθορίζεται ελάχιστο επίπεδο απόδοσης προς τους συμμετέχοντες ενισχύοντας την εμπιστοσύνη των πολιτών. Το ελληνικό δημόσιο διατηρεί ουσιαστικό και ενεργό ρόλο εποπτείας με εκτεταμένες αρμοδιότητες ελέγχου και πρόσβαση σε δεδομένα, πληροφοριακά συστήματα και οικονομικά στοιχεία. Η πρόβλεψη αυτή αποτελεί βασικό μηχανισμό λογοδοσίας και διαφάνειας. 

Σε ότι αφορά το επίπεδο της εταιρικής διακυβέρνησης, εισάγεται ολοκληρωμένο σύστημα εσωτερικού ελέγχου και διαχείρισης κινδύνων καθώς και η υποχρέωση τακτικής υποβολής αναφορών προς τις αρμόδιες Αρχές. Παράλληλα προβλέπεται έλεγχος από ανεξάρτητους Ορκωτούς λογιστές. Ρυθμίζονται επίσης ζητήματα μετοχικής σύνθεσης  υπεργολάβων και προσωπικού, ώστε να διασφαλίζεται η διαφάνεια και η ευθύνη του παραχωρησιούχου σε κάθε επίπεδο λειτουργίας. Μεγάλη σημασία έχει το σύστημα ευθυνών και αποζημιώσεων. Από τη μια πλευρά κατοχυρώνεται η ευθύνη του παραχωρησιούχου έναντι του δημοσίου, ενώ από την άλλη προβλέπεται υπό συγκεκριμένες προϋποθέσεις η δυνατότητα αποζημίωσης τους σε περίπτωση δυσμενούς μεταβολής των όρων από το δημόσιο. Η πρόβλεψη αυτή διασφαλίζει τη σημαντική ισορροπία και την ασφάλεια των συναλλαγών. 

Επιπρόσθετα, ρυθμίζονται ζητήματα εμπιστευτικότητας, προστασίας προσωπικών δεδομένων και διανοητικής ιδιοκτησίας, τα οποία αποκτούν ιδιαίτερη σημασία στο σύγχρονο ψηφιακό περιβάλλον. Παράλληλα, καθορίζονται οι λόγοι καταγγελίας της σύμβασης, τα αποτελέσματα της λήξης και οι διαδικασίες μετάβασης στον επόμενο φορέα, ώστε να διασφαλίζεται η αδιάλειπτη λειτουργία της δραστηριότητας.
Τέλος, κατοχυρώνονται βασικές νομικές αρχές, η μη-παραίτηση από δικαιώματα, η διατήρηση ισχύος σε περίπτωση μερικής ακυρότητας, η ρύθμιση της ανωτέρας βίας, το εφαρμοστέο Δίκαιο και η διαιτησία, καθώς και ζητήματα ειδοποιήσεων και δικαιωμάτων τρίτων.
Με το 2ο άρθρο, ρυθμίζεται η αναστολή ισχύος συγκεκριμένων διατάξεων της κείμενης νομοθεσίας. Η ρύθμιση αυτή είναι κρίσιμη για την ασφάλεια Δικαίου, καθώς και αποτρέπει την ταυτόχρονη εφαρμογή αντικρουόμενων κανόνων και διασφαλίζει, ότι το συμβατικό πλαίσιο λειτουργεί με σαφήνεια και ενιαίο τρόπο.

Με το 3ο άρθρο, προβλέπεται η διάθεση εσόδων για την άσκηση κοινωνικών πολιτικών. Η πρόβλεψη αυτή αποτυπώνει μια σαφή πολιτική προτεραιότητα της Κυβέρνησης, δηλαδή, την αξιοποίηση κάθε διαθέσιμου πόρου προς όφελος της κοινωνίας και την ενίσχυση πολιτικών συνοχής, με θεσμικό και σταθερό τρόπο. 

Με το 4ο άρθρο, καθορίζεται η έναρξη ισχύος του νόμου και της σύμβασης, ολοκληρώνοντας το θεσμικό οικοδόμημα.

Κυρίες και κύριοι συνάδελφοι, η κατ’ άρθρων εξέταση επιβεβαιώνει, ότι πρόκειται για μια ρύθμιση με πληρότητα, σαφήνεια και θεσμική επάρκεια, που ενισχύει τη διαφάνεια, διασφαλίζει τον αποτελεσματικό έλεγχο και δημιουργεί ένα σταθερό και αξιόπιστο περιβάλλον λειτουργίας. Παράλληλα, η σύμβαση αυτή εισάγει όρους εκσυγχρονισμού, τεχνολογικής προσαρμογής και συνολικής αναβάθμισης της αγοράς των κρατικών λαχείων, διαμορφώνοντας προϋποθέσεις βιώσιμης ανάπτυξης και ενίσχυσης της εμπιστοσύνης των πολιτών. Η συγκεκριμένη πρωτοβουλία εντάσσεται σε μια ευρύτερη οικονομική πολιτική που υλοποιεί η Κυβέρνηση, συνδυάζοντας τη δημοσιονομική υπευθυνότητα, με τον θεσμικό εκσυγχρονισμό και την ενίσχυση της αξιοπιστίας της χώρας μας. 

Η Κυβέρνηση της Νέας Δημοκρατίας αποδεικνύει στην πράξη, ότι μπορεί να εγγυάται τη συνέχεια των θεσμών, να τους εκσυγχρονίζει με ευθύνη και να υπηρετεί με συνέχεια το δημόσιο συμφέρον. 

Σας ευχαριστώ. 

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Ευχαριστώ κι εγώ τον κ.Μπαραλιάκο και συνεχίζουμε με την κυρία Σπυριδάκη, την Εισηγήτρια της Μειοψηφίας.

ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Εισηγήτρια της Μειοψηφίας): Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ακούσαμε, η αλήθεια είναι, πολλά στοιχεία στην ακρόαση φορέων, κάποια από τα οποία, επιτρέψτε μου να πω, ότι είναι αντιφατικά. Από τη μία ακούσαμε ότι τα έσοδα μειώνονται και ότι ο παραχωρησιούχος ήταν ζημιογόνος, από την άλλη ακούσαμε, ότι υπάρχουν περιθώρια αύξησης των εσόδων για να μη χαθεί ο κλάδος των λαχείων, χωρίς όμως να ακούσουμε ποια είναι στρατηγική, ποιο είναι το σχέδιο και ποιο είναι το ποσό- ο στόχος, δηλαδή- τον οποίο θα πετύχουμε με τις δράσεις αυτές. 

Δεν απαντήθηκαν πολλά ερωτήματα που θέσαμε, ως προς τη διαδικασία επιλογής συμβούλων και είναι καίριο, γιατί η εκτίμηση του τιμήματος βασίζεται σε αυτούς και φυσικά δεν απαντήθηκε το ζήτημα του κόστους της ωρίμανσης της Σύμβασης. Ακούσαμε από τη μία ότι τα έσοδα μειώνονται, αλλά δεν απαντήθηκε, γιατί εν μέσω της πανδημίας, η «INTRALOT» πούλησε τις μετοχές της στα λαχεία 20 εκατομμύρια ευρώ. Ακούσαμε από τη μία, ότι δεν υπήρχε ενδιαφέρον για τον διαγωνισμό λόγω των χαμηλών εσόδων και από την άλλη, ότι ακόμα και ο ένας ακόμα υποψήφιος που εμφανίστηκε, κόπηκε στον πρώτο γύρο και χρησιμοποιείται αυτό ως δείγμα ομαλούς ανταγωνιστικής διαδικασίας. Ακούσαμε από τους εκπροσώπους των πρακτόρων καταστημάτων ΟΠΑΠ με ενδιαφέρον να δηλώνουν, ότι σήμερα στην ακρόαση φορέων πληροφορούνται και εκείνοι για εκφάνσεις της σύμβασης, για τις οποίες δεν είχαν πληροφόρηση. 

Νομίζω ότι θα κρατήσω- τουλάχιστον προς το παρόν και μέχρι να ολοκληρωθεί η διαδικασία των Επιτροπών- την άποψη, ότι δεν είμαστε σίγουροι ότι το τίμημα τελικά που εισπράττει το Δημόσιο, είναι το καλύτερο δυνατό. Απλά ακολουθήθηκε μια νομότυπη διαδικασία. Γι’ αυτό για εμάς σήμερα, είναι άλλη η ουσία της συζήτησης, γιατί εδώ εμείς τουλάχιστον, δεν συζητάμε μια τυπική κύρωση, ούτε μια διαδικασία συνέχειας, συζητάμε μία επιλογή με ασαφές αποτύπωμα, πώς το κράτος διαχειρίζεται τη δημόσια περιουσία, πώς αποτιμά την αξία της και κυρίως, αν διαπραγματεύεται με όρους που υπηρετούν πραγματικά το δημόσιο συμφέρον; Και αυτή είναι η «καρδιά» της σημερινής συζήτησης, δεν είναι τεχνικό ζήτημα, είναι ζήτημα πολιτικής ευθύνης. 

Και εδώ είναι το πρώτο, το θεμελιώδες ερώτημα, που προκύπτει από την σημερινή συζήτηση. Θέλουμε ένα κράτος που διαπραγματεύεται, που διεκδικεί, που μεγιστοποιεί το όφελος για τους πολίτες ή ένα κράτος που αποδέχεται ό,τι του δίνεται και παρουσιάζει αυτό ως επιτυχία;


Κύριε Υπουργέ, ακούσαμε την Παρασκευή στην πρώτη Επιτροπή και επιτρέψτε μου να το πω καθαρά, ότι καμία ουσιαστική απάντηση δεν δόθηκε στα ερωτήματά μας. Ακούσαμε γενικότητες, ακούσαμε αναφορές σε νομιμότητα, ακούσαμε περιγραφές για το πώς λειτουργεί η αγορά. Αλλά δεν ακούσαμε το βασικό, γιατί αυτή η σύμβαση είναι καλή για το δημόσιο. Γιατί, ας πάρουμε τα πράγματα με τη σειρά. Μας είπατε ότι η αγορά λαχείων έχει μειωθεί περίπου 30% την τελευταία δεκαετία. Αυτό είναι ένα στοιχείο που δεν αμφισβητείται. 

Όμως, κύριε Υπουργέ, εδώ δεν συζητάμε απλώς τη μείωση της αγοράς. Συζητάμε για μια Σύμβαση και ότι τα εγγυημένα έσοδα για το δημόσιο μειώνονται στο 60%. Και το ερώτημα είναι απλό, ξεκάθαρο και δεν απαντήθηκε. Πώς δικαιολογείτε αυτή την απόκλιση; Αν η αγορά μειώνεται κατά 30%, πώς δικαιολογείτε ότι το δημόσιο αποδέχεται να εισπράττει μέσω της σύμβασης 50% και 60% λιγότερα. Εδώ είναι ένα ερώτημα που θα μας απαντήσει φαντάζομαι ο κύριος Υπουργός.

Από αυτά που ακούσατε, κύριε Υπουργέ, που είναι η τεκμηρίωση, που είναι η ανάλυση, που είναι η ανεξάρτητη αποτίμηση που να λέει ότι αυτή είναι η εύλογη αξία; Δεν τα ακούσαμε, δεν την είδαμε, αλλά και το ότι το Υπερταμείο ήταν επιλεκτικό σε αυτά που απάντησε. Επίσης, κύριε υπουργέ που εισηγείστε το νομοσχέδιο, λάβατε την ανεξάρτητη αποτίμηση ή έστω κάποια τεκμηρίωση; Σκοπεύετε, αν τη λάβατε όντως, να τη μοιραστείτε μαζί μας; Έχετε μια επιλογή, αλλιώς πρακτικά επιβεβαιώνεται ότι βολεύει κι εσάς να λειτουργεί το Υπερταμείο χωρίς λογοδοσία. Αυτή όμως είναι και η θεσμικότητα άλλωστε του επιτελικού σας κράτους και αυτή τη νοοτροπία την αναπαράγετε και τη διαιωνίζετε σε κάθε στιγμή και σε κάθε πεδίο της δημόσιας πολιτικής. Και αυτό δεν είναι λεπτομέρεια, είναι η ουσία. 

Και εδώ έρχεται ένα ακόμα στοιχείο που κάνει την εικόνα λίγο προβληματική. Μιλάμε για μια αγορά στην οποία ο βασικός παίκτης, ο ΟΠΑΠ, καταγράφει κέρδη που προσεγγίζουν τα 50 εκατομμύρια ευρώ ετησίως και κατέχει περίπου το 70% της αγοράς. Δεν μιλάμε δηλαδή για μια οριακή ή για μία φθίνουσα δραστηριότητα χωρίς δυναμική. Μιλάμε για ένα ισχυρό κερδοφόρο τομέα με ξεκάθαρη συγκέντρωση. Και σε αυτό το περιβάλλον το δημόσιο επιλέγει να αποδεχτεί μειωμένα έσοδα. Και όχι μόνο. Στην ουσία λέει ότι αφού αυτός είναι ο μοναδικός παίκτης, από δω και πέρα, κάθε τυχερό παιχνίδι θα ανατίθεται σε αυτόν. Και σας ρωτώ, κύριε Υπουργέ, θεωρείτε ότι αυτό είναι ή δεν είναι στρέβλωση της αγοράς; 

Και τα ερωτήματα που γίνονται ακόμα πιο σύνθετα και προκύπτουν από την πρώτη Επιτροπή ήταν τα εξής. Τώρα που δημιουργείται ο δημοσιονομικός χώρος που επικαλείστε για την άσκηση κοινωνικής πολιτικής, πώς ενισχύεται το δημόσιο συμφέρον όταν η Κυβέρνηση συμφωνεί να εισπράττει λιγότερα έσοδα από ένα υπερ-κερδοφόρο ιδιωτικό μονοπώλιο που επιθυμεί να διαθέτει ένα προϊόν ακόμα και αν, όπως μας είπε, δεν έχει κέρδη. Γιατί εδώ δεν μιλάμε απλώς για μια εμπορική συμφωνία, μιλάμε για χαμένα έσοδα που θα μπορούσαν να στηρίξουν κοινωνικές πολιτικές, να ενισχύσουν ευάλωτες ομάδες, να επιστρέψουν δηλαδή στην κοινωνία. Και αντί αυτού, επιλέγετε μια σύμβαση, που απ’ ό,τι αντιλαμβανόμαστε, περιορίζει τον χώρο αυτό. Κι αυτό είναι το πραγματικό ζήτημα. Κι αυτό δυστυχώς μέχρι τώρα, τουλάχιστον μέχρι τώρα, μένει αναπάντητο. 

Δεύτερον. Μας είπατε ότι πρόκειται για ένα διεθνή πλειοδοτικό διαγωνισμό και ότι όλα έγιναν με διαφάνεια και ότι υπάρχει και απόφαση του Ελεγκτικού Συνεδρίου. Ναι, μάλιστα. Η διαδικασία μπορεί να είναι νομιμοφανής, αλλά το ερώτημα δεν είναι αυτό. Είναι αν είναι συμφέρουσα. Το Ελεγκτικό Συνέδριο το διευκρίνισε επανειλημμένως. Δεν εξέτασε την ουσία της Σύμβασης και το ύψος του τιμήματος, αλλά τις τυπικές προϋποθέσεις της διενέργειας της διαγωνιστικής διαδικασίας. Γιατί μια Σύμβαση μπορεί να είναι απολύτως νόμιμη και ταυτόχρονα επιζήμια ή μη κερδοφόρα για το δημόσιο. Αυτό όμως είναι ένα πολιτικό ερώτημα και σε αυτό δεν απαντήσατε. 

Πάμε στο τρίτο ζήτημα, τον ανταγωνισμό. Μας είπατε ότι υπήρξαν δύο ενδιαφερόμενοι και τελικά έμεινε ένας και ότι αυτό αντανακλά την πραγματικότητα της αγοράς. Άρα τι μας είπατε; Ότι αποδέχεστε ότι δεν υπάρχει πραγματικός ανταγωνισμός και αν δεν υπάρχει ανταγωνισμός τότε πώς μπορούμε να μιλάμε για τη μέγιστη προσφορά. Πώς διασφαλίστηκε ότι το δημόσιο πήρε το καλύτερο δυνατό τίμημα; Δεν το αποδείξατε, το ισχυριστήκατε, αλλά δυστυχώς ο ισχυρισμός δεν ταυτίζεται απόλυτα και με την απόδειξη. Είναι άλλο το ένα άλλο το άλλο. 

Και εδώ ακριβώς προκύπτει το επόμενο κρίσιμο ζήτημα. Υπήρξαν εναλλακτικά σενάρια; Εξετάστηκε ποτέ, για παράδειγμα, μία διαφορετική διάρκεια σύμβασης, ένα διαφορετικό μοντέλο εκμετάλλευσης ή μεγαλύτερη συμμετοχή του δημοσίου; Ή απλώς προχωρήσατε με τη λογική να κλείσει όπως όπως η υπόθεση, να κλείσει μία σύμβαση και να εξασφαλιστεί η συνέχεια; Γιατί αυτό φαίνεται ότι αυτό στην ουσία είναι το πρόγραμμα, το ότι είπατε ότι πάμε να κλείσει η συμφωνία και ας κλείσει όπως όπως.

Πάμε τώρα στο θέμα του Υπερταμείου. Κύριε Υπουργέ, εδώ τα πράγματα είναι ακόμα πιο σοβαρά, γιατί μιλάμε για τον φορέα που διαχειρίστηκε τη διαδικασία, τον φορέα που καθόρισε τους όρους, τον φορέα που εισηγήθηκε αυτή τη Σύμβαση και αυτός ο φορέας, γενικά δεν είναι εδώ, γενικά δεν εμφανίζεται, δεν λογοδοτεί, δεν απαντά, αλλά και όταν εμφανίζεται όπως εμφανίστηκε σήμερα, απαντά μόνο σε όσα θέλει και όχι, σε όσα ερωτάται. 

Σήμερα, καταλάβαμε πρακτικά, γιατί το Υπερταμείο φοβάται τη Βουλή και γιατί δεν έρχεται να απάντηση, γιατί έχει άλλωστε πράγματα να κρύψει; 

Αυτό είναι το μεγάλο ερώτημα. Και αυτό, λοιπόν, είναι το επίσημο μας αίτημα το έχουμε ζητήσει, το έχουμε επαναλάβει, το ζητάμε και σήμερα, να έρθει στη Βουλή να μας απαντήσει, να λογοδοτήσει, γιατί αλλιώς τι έχουμε; 

Έχουμε, έναν μηχανισμό που αποφασίζει για τη Δημόσια περιουσία, χωρίς πολιτικό έλεγχο και αυτό δεν είναι απλώς πρόβλημα, οριακά είναι Θεσμική εκτροπή και ερχόμαστε στο κοινωνικό σκέλος. 

Μας είπατε ότι υπάρχει κοινωνική ανταπόδοση, μας αναφέρατε ένα ποσό 1,7 εκατομμυρίων ευρώ που διανεμήθηκε. Κύριε Υπουργέ, με όλο το σεβασμό όταν μιλάμε για απώλεια εκατομμυρίων ευρώ για το Δημόσιο, δεν μπορείτε να απαντάτε με 1,7 εκατομμύρια. Δεν είναι σοβαρό, δεν είναι επαρκές, δεν είναι πειστικό και ακόμα πιο σοβαρό είναι το γεγονός ότι δεν υπάρχει απολογισμός. Πού πήγαν τα χρήματα των προηγούμενων ετών; 

Τι κοινωνικό αποτύπωμα είχαν; 

Ποιες πολιτικές χρηματοδοτήθηκαν; 

Και εκεί, δεν έχουμε καμία απάντηση, γι’ αυτό και εμείς σήμερα, καταθέτουμε μια Τροπολογία που διασφαλίζει ότι η Κυβέρνηση θα λογοδοτήσει στη Βουλή σχετικά με το ύψος και τον τρόπο των εσόδων που διαθέτει, βάσει του νομοσχεδίου σε κοινωνικές δράσεις. Και μάλιστα ζητάμε, να γίνει σχετικός απολογισμός και για τις δράσεις που χρηματοδοτήθηκαν από το 2014 και μετά, να δημιουργηθεί μία έκθεση η οποία θα συζητείται στην αρμόδια επιτροπή για το πώς και πού διανέμονται τα ποσά αυτά. Ποιοι είναι οι κοινωνικοί σκοποί που εξυπηρετούνται; 

Πώς ακριβώς, στηρίζεται το κοινωνικό κράτος; 

Πώς διασφαλίζουμε ότι δεν θα κατευθύνονται τα κονδύλια αυτά και δεν έχουν κατευθυνθεί στο παρελθόν, σε δικά σας πολιτικά ρουσφέτια; 

Θα ήθελα να σταθώ στο θέμα του «Εθισμού του τζόγου» και κλείνοντας σιγά, σιγά, κ. Πρόεδρε την ανοχή σας λίγο. Αναγνωρίστηκε από όλους τους Φορείς σήμερα, παρότι προέρχονται και εκείνοι από τον κλάδο αυτό ότι ο εθισμός είναι ένα σοβαρό κοινωνικό ζήτημα. Και είπατε ότι θα φέρετε νομοσχέδιο, τουλάχιστον αυτό καταλάβαμε από τους Φορείς και το ερώτημα όμως παραμένει άλλο. Τι προβλέπει η Σύμβαση; 

Ποιες δικλείδες προστασίας περιλαμβάνει; 

Πώς ενισχύετε ο υπεύθυνος παιγνιακός  έλεγχος; 

Πώς προστατεύονται οι ευάλωτοι και ειδικά οι νέοι; 

Να θυμίσω ότι αυτό το νομοσχέδιο έρχεται τώρα, μετά τις επιλογές, πριν ένα περίπου χρόνο και κάτι, το Υπουργείο Υγείας να υποβαθμίζει τις δράσεις του  «ΚΕΔΕΑ», για την καταπολέμηση και την πρόληψη της εξάρτησης από τον τζόγο, σε μια εποχή που ο τζόγος και ειδικά η εξάρτηση από τον «Τζόγο των έφηβων», έχει συνεχώς αυξητικές τάσεις, δεν απαντάται κι αυτό το μετατίθεται στο μέλλον. Η Σύμβαση είναι εδώ και τώρα κ. Υπουργέ και τέλος, επιτρέψτε μου να σταθώ σε μια ακόμα μεγάλη αντίφαση. 

Ακούσαμε για την καλή πορεία της οικονομίας, για την ανάπτυξη και την αύξηση των επενδύσεων, για τη μείωση της ανεργίας και αν όλα αυτά ισχύουν και δεν θα μπω τώρα στη συνολική αξιολόγηση, το έχουμε κάνει άλλωστε πολλάκις. Παρόλο που επιμένετε να μας παρουσιάζεται μια εικονική πραγματικότητα, τότε το ερώτημα γίνεται ακόμα πιο ισχυρό. Γιατί, σε μια οικονομία που πάει καλά, το δημόσιο αποδέχεται να εισπράξει λιγότερα; 

Γιατί, μειώνεται το τίμημα; 

Γιατί μειώνεται το ελάχιστο εγγυημένο; 

Γιατί μειώνεται συνολικά το όφελος; 

Και αυτό είναι ένα πολιτικό ερώτημα που σε αυτό, μέχρι τώρα δεν έχετε απαντήσει. Ελπίζω κ. Υπουργέ ότι θα μας απαντήσετε σήμερα. Και ερχόμαστε σε ένα από τα πιο σοβαρά και το θέτω ευθέως ως προβληματικά σημεία της Σύμβασης. 

Προβλέπεται ρήτρα με την οποία το Δημόσιο δεσμεύεται ότι αν στο μέλλον αλλάξει η φορολογία ή το ρυθμιστικό πλαίσιο με τρόπο που επηρεάζει τον παραχωρησιούχο, θα πρέπει να τον αποζημιώσει. Δηλαδή, τι κάνετε στην πράξη; 

Δεσμεύεται, όχι μόνο η σημερινή, αλλά και τις επόμενες κυβερνήσεις, τις επόμενες τρεις κυβερνήσεις, περιορίζετε την ίδια τη δυνατότητα του κράτους να ασκήσει πολιτική και μεταφέρεται το επιχειρησιακό ρίσκο από τον ιδιώτη στο φορολογούμενο. Και εδώ, προκύπτει μια μεγάλη αντίφαση, σε ποια άλλη δραστηριότητα της οικονομίας προσφέρεται τέτοιου είδους ασφάλεια; 

Σε ποια, μικρομεσαία επιχείρηση εγγυάστε ότι δεν θα αλλάξει ποτέ η φορολογία; 

Σε ποιον επενδυτή διασφαλίζεται ότι αν αλλάξουν οι κανόνες θα τον αποζημιώσετε; Επιτρέψτε μου να απαντήσω, σε κανέναν. Και εδώ όμως, παρόλο που μιλάμε για μία δραστηριότητα πολλών εκατομμυρίων ευρώ, σπεύδετε να δέσετε το κράτος χειροπόδαρα. Δημιουργείται ένα πλαίσιο από ιδιώτες που λειτουργούν, χωρίς ουσιαστικό ρίσκο, ενώ το δημόσιο αναλαμβάνει το κόστος κάθε μελλοντικής πολιτικής επιλογής. Αυτό δεν είναι ισορροπία, είναι μια Σύμβαση που υπονομεύει τη Θεσμική και Δημοσιονομική ευελιξία του κράτους και τελικά, αν όλα πάνε καλά, μεταφέρει το βάρος στους πολίτες. Και επιτρέψτε μου να κλείσω με κάτι πολύ απλό και ολοκληρώνω κ. Πρόεδρε.  

Είπα και στην πρώτη Επιτροπή, το είπα και στην ακρόαση των Φορέων, δεν είμαστε απέναντι στις επενδύσεις, δεν είμαστε απέναντι στις παραχωρήσεις, δεν είμαστε απέναντι στη συνεργασία Δημόσιου και ιδιωτικού τομέα. Είμαστε όμως επιφυλακτικοί, σε συμφωνίες που δεν τεκμηριώνονται που δεν μεγιστοποιούν το δημόσιο όφελος που δεν διασφαλίζουν διαφάνεια και που δεν λογοδοτούν. Και αυτή η Σύμβαση κ. Πρόεδρε και κ. Υπουργέ, μέχρι στιγμής δεν μας έχει πείσει ότι υπηρετεί το δημόσιο συμφέρον στο μέγιστο βαθμό και το λέω όσο πιο καθαρά μπορώ. Κανείς δεν μας έχει αποδείξει ότι αυτή είναι η καλύτερη και πιο συμφέρουσα συμφωνία για το δημόσιο. Απλά μας είπατε ότι είναι μία συμφωνία και αυτό μας κάνει να επιφυλασσόμαστε.  Σας ευχαριστώ πολύ. 

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Ευχαριστούμε, κυρία Σπυριδάκη.

Τον λόγο έχει ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κ.  Νικόλαος Παππάς.

 ΝΙΚΟΛΑΟΣ ΠΑΠΠΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):  Ευχαριστώ πολύ, κύριε Πρόεδρε.

 Κυρίες και κύριοι βουλευτές έχουμε ένα νομοσχέδιο με τέσσερα άρθρα που κυρώνει μια σύμβαση 12ετούς διάρκειας, η οποία είναι σαφώς χειρότερη από την προηγούμενη σε σχέση με τα οφέλη του Δημοσίου. 

Έχουμε ένα νομοσχέδιο που μεταφέρει κρίσιμες αποφάσεις εκτός Βουλής και αφήνει την κοινωνική ανταπόδοση χωρίς σαφείς κανόνες και εγγυήσεις.

 Ξεκινώ με το άρθρο 1, έχουμε τον πυρήνα του νομοσχεδίου εδώ. 

Με μία διάταξη κυρώνεται στο σύνολό της μία πολυσέλιδη Σύμβαση, η οποία καθορίζει για 12 χρόνια τη λειτουργία μιας ολόκληρης αγοράς. 

Άρα, η Βουλή, εάν ψηφιστεί αυτή η Σύμβαση, εγκρίνει ή όχι ένα πλήρες οικονομικό και κανονιστικό πλαίσιο χωρίς τη δυνατότητα επιμέρους τροποποιήσεων;

 Αυτό περιορίζει τη νομοθετική λειτουργία σε ρόλο απλής επικύρωσης.

 Παράλληλα με την Κύρωση, η Σύμβαση αποκτά ισχύ νόμου γεγονός που θωρακίζει, όπως φαίνεται τον Παραχωρησιούχο και όχι τα συμφέροντα του Δημοσίου. 

Στο άρθρο 2. Στο άρθρο 2 μεταφέρεται σημαντικό μέρος της ρύθμισης από το επίπεδο του νόμου στο επίπεδο της διοίκησης, μέσω εξουσιοδοτήσεων για την έκδοση κανονιστικών πράξεων. 

Έτσι λοιπόν κρίσιμα ζητήματα εφαρμογής της Σύμβασης δεν θα ρυθμιστούν από τη Βουλή αλλά από υπουργικές αποφάσεις ή διοικητικές πράξεις.

 Μειώνεται, δηλαδή, ο βαθμός του κοινοβουλευτικού ελέγχου, αυξάνεται η ευχέρεια της εκτελεστικής εξουσίας και δημιουργούνται περιθώρια για διαφοροποιήσεις χωρίς λογοδοσία. 

Η ρύθμιση λοιπόν απομακρύνεται από τη Βουλή και μεταφέρεται στη διοίκηση με περιορισμένη θεσμική διασφάλιση.

 Στο τρίτο άρθρο εισάγεται η έννοια της κοινωνικής ανταπόδοσης. Μιλάτε για μεταφορά μέρους των εσόδων σε κοινωνικές πολιτικές.  Η κατάτμηση αυτή φυσικά και είναι θετική αλλά δεν προβλέπονται συγκεκριμένα ποσοστά διάθεσης, δεν καθορίζονται σαφή κριτήρια κατανομής, δεν θεσπίζονται μόνιμοι μηχανισμοί διαχείρισης και βεβαίως, δεν προβλέπεται υποχρεωτική λογοδοσία. Άρα, υπάρχει κίνδυνος, ο οποίος έχει να κάνει με την έλλειψη της διαφάνειας, με την επιλεκτική κατανομή, αλλά και κίνδυνος εργαλειοποίησης των πόρων. Καταλαβαίνετε νομίζω απολύτως όλοι τι ακριβώς εννοώ.

 Και βέβαια στο τέλος, η έναρξη ισχύος είναι άμεση, που σημαίνει ότι η Σύμβαση ενεργοποιείται πλήρως χωρίς μεταβατική περίοδο, χωρίς στάδιο δοκιμαστικής εφαρμογής, χωρίς ενδιάμεση αξιολόγηση. 

Συνολικά, έχουμε την παραχώρηση για 12 χρόνια για το αποκλειστικό δικαίωμα παραγωγής, διαχείρισης, λειτουργίας, προβολής και εκμετάλλευσης των κρατικών λαχείων. Τα βασικά οικονομικά δεδομένα είναι 80 εκατομμύρια εφάπαξ τίμημα,  30% των καθαρών εσόδων, 20 εκατομμύρια ευρώ, η ελάχιστη ετήσια καταβολή.

 Τι έλεγε η προηγούμενη Σύμβαση: 190 εκατομμύρια εφάπαξ τίμημα, πάλι βεβαίως 30% επί των καθαρών εσόδων και πενήντα εκατομμύρια ελάχιστο ετήσιο αντάλλαγμα, 60% περίπου μείωση στα ανταλλάγματα του Δημοσίου από 770 εκατομμύρια ευρώ, την προηγούμενη φορά, στα 320 εκατομμύρια ευρώ τώρα.

 Προφανώς, υπάρχει ένα ζήτημα πτώσης της αγοράς, αλλά δεν είναι τέτοια η πτώση η οποία να δικαιολογεί αυτή την εντυπωσιακή μείωση, αυτή την εντυπωσιακή θα σας έλεγα κάμψη των συμφερόντων του Δημοσίου υπέρ του ιδιωτικού συμφέροντος. 

Ταυτόχρονα, τα ζητήματα τα οποία εγείραμε και στην προηγούμενη συνεδρίαση έχουν να κάνουν με τον περιορισμό του ανταγωνισμού. Είχαμε μόνο ένα συμμετέχοντα και βεβαίως υπάρχουν τα ζητήματα της μη διαφάνειας σε σχέση με την κοινωνική ανταποδοτικότητα. 

Επιτρέψτε μου τώρα κύριε Πρόεδρε να επανέλθω σε δύο-τρία ζητήματα οικονομικής πολιτικής τα οποία είναι φλέγοντα και απασχολούν τη δημόσια συζήτηση αυτές τις ημέρες.

 Η Κυβέρνηση ανακοίνωσε κάποια μέτρα επιστροφής πλεονασμάτων. Εάν κοιτάξει κανείς τους εθνικούς λογαριασμούς ή μάλλον αν κοιτάξει μόνο το «Προσχέδιο Προϋπολογισμού για το 2025», βλέπει ότι ο «στόχος πλεονάσματος» ήταν 2,4% του ΑΕΠ ή 6 δισεκατομμύρια περίπου. Στην ανακοίνωση της ΕΛΣΤΑΤ, η οποία έγινε πριν από λίγες ημέρες, το αποτέλεσμα για το 2025 είναι στο 4,9 % του ΑΕΠ ή 12 δισεκατομμύρια.

Άρα, έχουμε στόχο 6 δισεκατομμύρια δεδηλωμένο, στόχος ο οποίος έχει υποβληθεί και εγκριθεί από την Κομισιόν και δημοσιονομικό αποτέλεσμα 12 δισεκατομμύρια. Από το 6 μέχρι το 12 είναι υπερπλεόνασμα. Είναι 6 δισεκατομμύρια υπερπλεόνασμα και η Κυβέρνηση επιστρέφει 500 εκατομμύρια, όπως τα επιστρέφει. Ένα στα 12. Προχώρησε, λοιπόν, η συζήτηση και εις εκ του οικονομικού επιτελείου είπε ότι αυτά που προτείνουμε εμείς είναι παράνομα. 

Επανέρχομαι, λοιπόν, κύριε Πρόεδρε, διότι δεν υπήρξε σαφής απάντηση στην προηγούμενη συνεδρίασή μας. Χώρες, όπως η Ισπανία, χρησιμοποιούν το προβλεπόμενο από τον τύπο του δημοσιονομικού κανόνα, τον λεγόμενο δημοσιονομικό κόφτη, την προβλεπόμενη δυνατότητα για μέτρα δαπανών άπαξ, η Ισπανία 0,9% του ΑΕΠ. Παραπέμπω στο Μεσοπρόθεσμο, το οποίο έχει υποβάλει η χώρα προς την Κομισιόν και έχει εγκριθεί. 

Δεν το κάνει η χώρα μας. Αυτό δεν το λέω για να προκαλέσω μία πολιτική αντιπαράθεση επί της ουσίας. Θα ήθελα να συνεννοηθούμε για τους κανόνες. Προφανώς, η Κυβέρνηση έχει δικαίωμα να επιλέγει πόσο και που θα δαπανήσει. 

Τι δεν έχει δικαίωμα; 

Δεν έχει δικαίωμα να διαστρεβλώνει την αλήθεια, διότι ο δημοσιονομικός κανόνας επιτρέπει, αυτό το παράθυρο το χρησιμοποιούν άλλες χώρες και η Κυβέρνηση κάνει την επιλογή να μην το αξιοποιήσει. 

Δε μιλάω, βέβαια και για τα μέτρα διακριτικής ευχέρειας, τα  οποία μπορεί να λάβει για να δημιουργήσει πρόσθετο δημοσιονομικό χώρο. Τα έχουμε προτείνει άπειρες φορές, δεν υπάρχουν ευήκοα ώτα, διότι υπάρχουν μεγάλα συμφέροντα τα οποία επιλέγει η Κυβέρνηση να μην αγγίξει. 

Θα ήθελα να κάνω, λοιπόν, για πολλοστή φορά, λυπάμαι που το λέω, κύριε Πρόεδρε, μία έκκληση για να μετατοπίσουμε τη συζήτηση στο επίπεδο της αληθείας, να μην ψευδόμαστε εδώ πέρα. Όχι, εντός της Επιτροπής δεν ακούστηκε ψευδώς, ακούστηκε δημοσίως ότι αυτά που προτείνει ο ΣΥΡΙΖΑ απαγορεύονται.

Επειδή, λοιπόν, δεν απαγορεύονται, θέλω να καλέσω την ηγεσία του Υπουργείου Εθνικής Οικονομίας και Οικονομικών να την ανασκευάσει αυτή τη δήλωση, να επιβεβαιώσει ότι το πλεόνασμα όπως λέει η ΕΛΣΤΑΤ, εκτός αν πρέπει να την ξηλώσουμε κι αυτή, είναι 12 δις αντί για 6 που υποσχεθήκαμε και να οργανώσουμε και τη συζήτηση από δω και κάτω, γιατί φαντάζομαι θα έρθουν μέτρα, δεν ξέρω, κύριε Πετραλιά, ποιος είναι ο προγραμματισμός, προς ψήφιση, θα μας ενημερώσετε.

Έρχομαι σε ένα δεύτερο ζήτημα, για το χρόνο που απομένει. Ανακοίνωσε ο κ. Θεοδωρικάκος, ότι θα μπει κόφτης χρεώσεων των τραπεζών. 

Είναι πρωτοβουλία της Κυβέρνησης; 

Δεν είναι πρωτοβουλία της Κυβέρνησης, είναι συμμόρφωση προς την Ευρωπαϊκή Οδηγία, την οποία αρνείται να εφαρμόσει από το 2023 και έρχεται τώρα. Δεν έχουμε δει, βέβαια, το κείμενο της διάταξης και θα επιφυλαχθούμε. 

Πρέπει να πω, όμως, κύριε Πρόεδρε, ότι φαίνεται να εφαρμόζει και αυτή την Οδηγία μερικώς, διότι η Οδηγία αυτή προβλέπει και πλαφόν στα επιτόκια μη ενυπόθηκων δανείων, δηλαδή στα επιτόκια των καταναλωτικών δανείων. 

Φτάσαμε στο παραπέντε, η χώρα έχει παραπεμφθεί, θα το καταθέσω ξανά το χαρτί, το έχω κάνει και στην Ολομέλεια, την ανακοίνωση της Επιτροπής, που λέει ότι παραπέμπεται η Ελλάδα επειδή δεν εφαρμόζει την Οδηγία που λέει, μεταξύ άλλων και πλαφόν στα επιτόκια. 

Ρωτώ, λοιπόν, δεν είναι στον στενό πυρήνα των αρμοδιοτήτων του κ. Πετραλιά αλλά ενδεχομένως να έχει την πληροφόρηση πριν έρθει ο κ. Θεοδωρικάκος στη Βουλή να μας πει, θα εφαρμοστεί το εδάφιο του άρθρου 31 της Οδηγίας, που λέει ότι μπορεί και πρέπει να μπει πλαφόν στα επιτόκια των καταναλωτικών δανείων ή θα εφαρμόσουμε και αυτή την Οδηγία μερικώς, για να διευκολύνουμε ένα πλέγμα συμφερόντων το οποίο είναι τροχοπέδη για την ανάπτυξη της ελληνικής οικονομίας; 

Ξεκάθαρα. 

Η Κυβέρνηση της Νέας Δημοκρατίας είχε από το 2019, 120 δισεκατομμύρια στη διάθεσή της, με τις αυξημένες δημόσιες δαπάνες λόγω κορονοϊού, με του ΕΣΠΑ και του Ταμείου Ανάκαμψης και αυτό το ζήτημα, το μείζον ζήτημα του ιδιωτικού χρέους, γύρω από το οποίο ξεδιπλώνεται και η ευρωπαϊκή νομοθετική πρωτοβουλία, όχι μόνο δεν κατάφερε να το λύσει το έχει επιτείνει, το ιδιωτικό χρέος έχει αυξηθεί. 

Έρχεται, δε, εκ των υστέρων, αφού φτάνουμε μισό βήμα πριν την παραπομπή στο Ευρωπαϊκό Δικαστήριο, κύριε Πρόεδρε, για να εφαρμόσει μόνο μέρος της Ευρωπαϊκής Οδηγίας και να αφήσει απέξω το καυτό και μείζον ζήτημα του πλαφόν στα επιτόκια των καταναλωτικών δανείων, για να μην παρεξηγηθώ και θεωρήσει κάποιος ότι υπερβάλλω. 

Αυτή είναι η πραγματικότητα, έχουμε βγάλει ανακοίνωση μαζί με την ευρωομάδα την Κοινοβουλευτική Ομάδα του ΣΥΡΙΖΑ και έχουμε παρέμβει και εγώ προσωπικά και το κόμμα μας για τη συγκεκριμένη Οδηγία πάρα πολλές φορές. Επιτρέψτε μου να πω ότι δεν θα γίνει νοητή αυτή η συζήτηση που αφορά όλο τον κόσμο να οργανωθεί  γύρω από ένα πέπλο επικοινωνιακό το ότι εδώ έχουμε να κάνουμε με τις αγαθές προθέσεις της Κυβέρνησης, η οποία προστατεύει τους καταναλωτές και τους δανειολήπτες. 

Διότι, δεν πρόκειται περί αυτού, πρόκειται για μία κατά συνθήκη μη πω με καταναγκασμό, μερική συμμόρφωση της κυβέρνησης στη συγκεκριμένη Ευρωπαϊκή Οδηγία κύριε Πρόεδρε. Θα κλείσω εδώ και ελπίζω και τώρα και στην Ολομέλεια να έχουμε τις απαντήσεις. Επαναλαμβάνω ότι καταψηφίζουμε τη σύμβαση, με βασικό κριτήριο ότι το όφελος για το δημόσιο μειώνεται κατά 60% και κατά τη διάρκεια της συζήτησης μέχρι στιγμής δεν ακούσαμε επαρκή τεκμηρίωση για αυτή την κομβική επιλογή.

 Ευχαριστώ, πολύ.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Μπουκώρος Χρήστος, Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σπυριδάκη Αικατερίνη (Κατερίνα), Σταρακά Χριστίνα, Μαμουλάκης Χαράλαμπος (Χάρης),  Μπάρκας Κωνσταντίνος, Παππάς Νικόλαος, Δελής Ιωάννης, Κομνηνάκα Μαρία, Συντυχάκης Εμμανουήλ, Τσοκάνης Χρήστος, Αχτσιόγλου Ευτυχία (Έφη), Πέρκα Θεοπίστη (Πέτη), Τσακαλώτος Ευκλείδης, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Μάλαμα Κυριακή, Μανούσος Γεώργιος και Παπαϊωάννου Αρετή.

 ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Σας ευχαριστώ, κύριε Παππά. Ζήτησε ο κύριος Υπουργός να κάνει μια παρέμβαση και αμέσως μετά ο κύριος Καζαμίας.

 ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Ευχαριστώ, και συγγνώμη από τον κύριο Καζαμία, θα είναι μία μόνο παρέμβαση για το θέμα των 6 δισ. που αναφέρεται συνεχώς τις τελευταίες ημέρες, για να έχουμε μια εικόνα και θα επανέλθουμε στο θέμα του νομοσχεδίου στο τέλος.

 Λοιπόν, κατ` αρχήν όπως γνωρίζετε έχουμε το στόχο δαπανών. Αν δώσουμε 6 δισ. νομίζω συμφωνείτε και εσείς ξέρετε ότι τα στοιχεία είναι 0,1% και δείξαμε με πολύ διαφανή τρόπο την προηγούμενη εβδομάδα, πως διαμορφώνεται το πρωτογενές και πώς διαμορφώνεται ο στόχος δαπανών. 

Το περιθώριο λοιπόν είναι 0,1% του (ΑΕΠ). 

ΝΙΚΟΛΑΟΣ ΠΑΠΠΑΣ (Ειδικός Αγορητής της Κ.Ο «ΣΥΜΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Δεν είναι κύριε Πετραλιά.

ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Ο στόχος δαπανών θα δημοσιευτεί 19 Μαΐου και από την Ευρωπαϊκή Επιτροπή εγκεκριμένος. Λοιπόν, ξέρετε καλύτερα από την Ευρωπαϊκή Επιτροπή.  Και έχουμε λοιπόν επισήμως το όριο δαπανών. Πρέπει λοιπόν να ομολογήσετε και να πείτε, ότι αν δώσουμε όχι 6, αλλά 1 δισ. παραπάνω φέτος, μπαίνουμε σε διαδικασία υπερβολικού ελλείμματος και εποπτεία.

 Πείτε την αλήθεια.

ΝΙΚΟΛΑΟΣ ΠΑΠΠΑΣ (Ειδικός Αγορητής της Κ.Ο «ΣΥΜΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):Μα τι λέτε κύριε Πετραλιά, τώρα;

ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Λοιπόν, σας λέω τι ισχύει με βάση τους ευρωπαϊκούς κανόνες που υπάρχουν. 

ΝΙΚΟΛΑΟΣ ΠΑΠΠΑΣ (Ειδικός Αγορητής της Κ.Ο «ΣΥΜΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Υπάρχουν τα «one off measures»  και τα μέτρα διακριτικής ευχέρειας; Γιατί, δεν το χρησιμοποιείτε το εργαλείο.

ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Το «one off measures».

 ΝΙΚΟΛΑΟΣ ΠΑΠΠΑΣ (Ειδικός Αγορητής της Κ.Ο «ΣΥΜΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Ναι. 

ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Συγγνώμη, είναι για φυσικές καταστροφές εκτός ελέγχου της Κυβέρνησης, εκτός ελέγχου. Διαβάστε λίγο τον κανονισμό.

ΝΙΚΟΛΑΟΣ ΠΑΠΠΑΣ (Ειδικός Αγορητής της Κ.Ο «ΣΥΜΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Ναι, τον έχω διαβάσει, τον έχω διαβάσει μια χαρά.

ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Μπράβο. Λοιπόν, τα μέτρα τα ενεργειακά δεν θεωρούνται «one off» από την Ευρωπαϊκή Επιτροπή. Άρα, είναι μόνο για καταστάσεις.

ΝΙΚΟΛΑΟΣ ΠΑΠΠΑΣ (Ειδικός Αγορητής της Κ.Ο «ΣΥΜΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Η Ισπανία χαλάει το1% του ΑΕΠ, γιατί δεν το κάνετε κι εσείς. 

ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Πάμε λοιπόν. Η Ισπανία, παραλίγο να μπει σε διαδικασία υπερβολικού ελλείμματος.

ΝΙΚΟΛΑΟΣ ΠΑΠΠΑΣ (Ειδικός Αγορητής της Κ.Ο «ΣΥΜΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):  Μην μου πείτε.

ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):  Αλλά, πάμε τώρα. Αυτό, δεν μετράει ως «one off» από αυτά που δαπανά, μετρά κανονικά στο δείκτη δαπανών της. 

ΝΙΚΟΛΑΟΣ ΠΑΠΠΑΣ (Ειδικός Αγορητής της Κ.Ο «ΣΥΜΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Είναι 1% στον προϋπολογισμό της, μα τι λέτε τώρα;

ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):  Πάμε τώρα. Αυτά, είναι εντός του ορίου δαπανών της. Εμείς, πόσα δώσαμε το 26;

 Γιατί, λέτε συνέχεια για τα 500. Έχω εδώ τον πίνακα που θα δημοσιευτεί την Πέμπτη θα σας τον καταθέσω. Στην έκθεση Προόδου βγάζουμε την Πέμπτη για το μεσοπρόθεσμο. Φέτος έχουμε δώσει σε σχέση με πέρσι 3,7 δισ. Να ακουστεί ξανά, όχι 500 εκατομμύρια. 3,7 δισ. γιατί είναι τα 500, συν τα 300, συν τα 1,76 της ΔΕΘ που είχαμε.

 Μόλις είδαμε ότι βγαίνει παραπάνω χώρος συν 1 δισ. που είχαμε από πριν. 3,7 δισ. παραπάνω δημοσιονομικά μέτρα το 26 σε σχέση με το 25.

 Πόσα είχαμε δώσει το 25;

 2,96 δισ 

Σύνολο φέτος δημοσιονομικό κόστος των μέτρων που έχουμε πάρει το 25 και το 26 6,7 δισ. Άρα, λέτε τα 500 είναι η τελευταία δόση μέτρων, 3,7 έχουμε δώσει. Και τι γίνεται επειδή δίνουμε 3,7;

 Μειώνεται το συνολικό πλεόνασμα από τα 4,3 το 25 σε 0,5 δισ. φέτος. Από το 1,7 στο 0,2 και το πρωτογενές από το 4,9 στο 3,2. 
Πώς γίνεται;

Εντός του ορίου των στόχων δαπανών. Μπορούμε να δώσουμε παραπάνω;

 Η απάντηση είναι, ότι χτυπάει ο στόχος δαπανών αν δώσουμε παραπάνω από τα 3,7 δις.,  έχουμε ένα περιθώριο έως 200 εκατομμύρια. Αυτή είναι η αλήθεια, αυτό ήθελα να διευκρινίσω και θα  συνεχίσω μετά.

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Ευχαριστώ, κύριε Υφυπουργέ. 

Τον λόγο έχει τώρα,  ο Ειδικός Αγορητής του ΚΚΕ, ο κ.  Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):  Ευχαριστώ, κύριε Πρόεδρε. Δεν έχω να προσθέσω κάτι σε σχέση με τα όσα ήδη έχουμε πει από την πρώτη συνεδρίαση της Επιτροπής. Νομίζω, με επάρκεια σταθήκαμε απέναντι στην ουσία του νομοσχεδίου. Είμαστε σε πλήρη αντίθεση, όχι βέβαια, γιατί μπήκαμε σε μια λογική συζήτησης αν υπάρχουν καλές και κακές συμβάσεις παραχώρησης, αλλά επί της ουσίας το τι πρεσβεύουν συνολικότερα οι συμβάσεις παραχώρησης, ως μια μορφή Συμπράξεων Δημόσιου και Ιδιωτικού Τομέα και φυσικά τη σύνδεση που κάναμε με τα ζητήματα του τζόγου. 

Με αυτή την έννοια καταψηφίζουμε το νομοσχέδιο, όπως ήδη έχουμε πει και επιφυλασσόμαστε αύριο στην Ολομέλεια με ακόμη μεγαλύτερη επάρκεια, να τοποθετηθούμε.

 Σας ευχαριστώ. 

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής):  Ευχαριστώ, κ. Συντυχάκη.
Τον λόγο έχει ο Ειδικός Αγορητής από την «Νέα Αριστερά»,  ο  κ. Τσακαλώτος. 

ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»): Ευχαριστώ, κύριε Πρόεδρε. Η συζήτηση είναι για μια παραχώρηση. Είναι, δηλαδή, μια συζήτηση που εμπίπτει στο γενικό τίτλο της ιδιωτικοποίησης. Είναι κάτι που έγινε το 2014 για πρώτη φορά και μπαίνει το ερώτημα για όλες τις κυβερνήσεις που ασχολήθηκαν με το μνημόνιο, αν κάποιες ιδιωτικοποιήσεις τις κάνανε γιατί τις θεωρούσανε σωστές επί της ουσίας ή  ήταν κάτι που επιβλήθηκαν από τους θεσμούς;

 Η Κυβέρνηση της «ΝΕΑΣ ΔΗΜΟΚΡΑΤΙΑΣ», φαίνεται να πιστεύει ότι είναι μια σωστή πρακτική αυτή καθαυτή, όχι επειδή κάποιοι άλλοι εξωτερικοί μας υποχρέωσαν.

 Θέλω, δηλαδή, να μιλήσω στην ουσία του νομοσχεδίου και να πω ότι η παραχώρηση του «Λαχείου»,  έχει κάποιες ιδιαιτερότητες. Η πρώτη ιδιαιτερότητα που έχει είναι ότι το «Λαχείο», όπως εκτυλίσσεται στην Ελλάδα, είναι ένα φυσικό μονοπώλιο σχεδόν. Δηλαδή, στην ερώτηση που έκανε η κυρία Σπυριδάκη, γιατί υπάρχει  ένας που ήταν στο διαγωνισμό στο τέλος, η απάντηση είναι ότι έχει ένα τέτοιο δίκτυο ο ΟΠΑΠ,  που είναι πολύ δύσκολο για κάποιον άλλον να το ανταγωνιστεί. Σκεφτείτε, είναι σαν να κάνεις ανταγωνισμό στους σιδηροδρόμους, δεν είναι εύκολο μια άλλη εταιρεία να φτιάξει μια παράλληλη γραμμή και να μπορεί να ανταγωνιστεί.

 Άρα, η θέση είναι μια θέση όχι  μονοπωλίου,  αλλά φυσικού μονοπωλίου και αυτό είναι ένα θέμα όταν ιδιωτικοποιείς κάτι που είναι ένα φυσικό μονοπώλιο. Γιατί πιστεύω κι εσείς κ. Πετραλιά, ότι δεν θεωρείτε ότι πραγματικά θα μπορούσε να υπάρχει ανταγωνισμός. Από εκεί προκύπτουν όλα τα ερωτήματα που σας έβαλε η κυρία Σπυριδάκη. Είναι για το τίμημα, γιατί είναι  60%  λιγότερο, πόσο θα χάσει ο κοινωνικός τομέας από αυτή την συναλλαγή;

 Υπάρχει όμως και μια δεύτερη ιδιότητα που έχει το «Λαχείο»,  όπως όλα τα τυχερά παιχνίδια. Είναι ένας φόρος ουσιαστικά αντιδραστικός, αντιδραστικός με την έννοια την οικονομική. Δηλαδή, ότι παίρνει ως ποσοστό του εισοδήματος περισσότερο από τους φτωχούς, από ότι παίρνει από τους πλούσιους. Δεν είναι αυτό που θα θέλαμε γενικά τις φορολογίες, να είναι προοδευτική. 

Άρα, το κοινωνικό ζήτημα που έχει τεθεί έχει τεράστια σημασία, γιατί αν δεχτούμε ότι τι να κάνουμε ο κόσμος πάντα θα παίζει τυχερά παιχνίδια, θα έπρεπε το μέγιστο ποσό από αυτό να επιστρέψει στην κοινωνία. Εδώ, δεν έχουμε καν την εγγύηση, ότι με τη χαμηλότερη τιμή, αν θα κρατήσετε το ίδιο κοινωνικό μέρισμα να το πω έτσι, που είχατε πριν. Έχετε  δεσμευτεί, υπάρχει κάποιο σχέδιο ότι είναι 60%  λιγότερο το τίμημα που έχετε και άρα, θα είναι και 60%  λιγότερο το κοινωνικό μέρισμα;

 Τι  θα επιστραφεί;

Το λέμε  μέρισμα, μήπως το  μπερδέψουμε  με άλλα κοινωνικά μερίσματα. 

Το ποσό που θα επιστραφεί στην κοινωνία, θα είναι 60% λιγότερο; Θα είναι το ίδιο;

Η ερώτησή μου είναι πάρα πολύ απλή. Θεωρείτε, δηλαδή, ότι η οργάνωση του λαχείου είναι πέραν από τις ικανότητες του κράτους; Αν μου λέγατε για κάποιες άλλες επιχειρήσεις υπάρχουν υπέρ και κατά, γιατί μπορεί ο ιδιωτικός τομέας να είναι πιο αποτελεσματικός από τον κρατικό, αλλά δυσκολεύομαι να πιστέψω, ιδιαίτερα για το λαχείο, που δεν υπάρχει ανταγωνισμός για τους λόγους που εξήγησα πριν, ότι είναι τόσο δύσκολο να το οργανώσει το κράτος και να γυρίσει όλο το ποσό στην κοινωνία. Να μην έχει κέρδος το κράτος, γιατί ουσιαστικά, αυτή η συνήθεια του λαχείου, όπως όλα τα τυχερά παιχνίδια, έχει μια αντιδραστική επίπτωση στον κοινωνικό ιστό. Δηλαδή, παίρνουν από τους φτωχούς περισσότερα απ’ ό,τι παίρνουν από τους πλούσιους. Νομίζω αυτό θα ισχύει ιδιαίτερα για το λαχείο. Αυτό δεν έχω τα στοιχεία να το αποδείξω. Ήταν ίσως μια ερώτηση που έπρεπε να κάνω στους φορείς το πρωί. 

Άρα, γι’  αυτό το λόγο λέω, ότι όλες οι κυβερνήσεις ή όλα τα κόμματα που συμμετείχαν με τον ένα ή με τον άλλο τρόπο σε μνημόνιο έχουν την υποχρέωση να σκεφτούν αν οι πολιτικές που είχαμε εφαρμόσει στο πρώτο, στο δεύτερο και στο τρίτο μνημόνιο ήταν σωστές ή ήταν επειδή επιβλήθηκαν. Ή τουλάχιστον να αρχίσουμε από την αρχή, από τις πρώτες αρχές. Είναι το λαχείο από τα είδη, τα προϊόντα που πρέπει να είναι στον ιδιωτικό τομέα; Εγώ σας έδωσα δύο λόγους που πιστεύω ότι δεν πρέπει να είναι. Ο πρώτος είναι επειδή είναι φυσικό μονοπώλιο και άρα ουσιαστικά δίνουμε στον ιδιωτικό τομέα το 70% από τα κέρδη, ουσιαστικά για να κάνει μια οργάνωση που με 10% από τα κέρδη θα μπορούσε να το οργανώσει το κράτος και ο δεύτερος λόγος είναι, ότι έχει μια αντιδραστική επίπτωση. Στην παραγωγή των μακαρονιών ή στην παραγωγή των αυτοκινήτων, οι εταιρείες που το κάνουν αυτό, θέλουν να πουλήσουν όσο περισσότερο μπορούν, έτσι  θα βγάλουν τα κέρδη. 

Θεωρείτε δηλαδή, ότι στο τομέα των τυχερών παιχνιδιών και ιδιαίτερα στο λαχείο, αυτό που χρειάζεται, είναι να πείσουμε τον κόσμο να αγοράζει όσο περισσότερο μπορεί; Αυτό θα αυξήσει την κοινωνική ευημερία; Γιατί αν δεν αυξήσει την κοινωνική ευημερία, το να αγοράζει ο κόσμος όλο και περισσότερα λαχεία, τότε είναι άλλος ένας λόγος για να είναι στο δημόσιο, όλα τα κέρδη να πάνε στο δημόσιο και όλα τα κέρδη που πάνε στο δημόσιο να επιστραφούν στην κοινωνία για να αντιστραφεί η αντιδραστική επίδραση που έχει αυτού του είδους η φορολογία. Σας ευχαριστώ, κύριε Πρόεδρε.

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Κι εγώ σας ευχαριστώ. 

Τον λόγο έχει ο Ειδικός Αγορητής της Ελληνικής Λύσης, ο κ. Φωτόπουλος. 

ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ, κύριε Πρόεδρε.

Κύριε Πρόεδρε, κύριοι βουλευτές, αναλογιζόμενοι τη συγκεκριμένη κύρωση της Σύμβασης παραχώρησης του αποκλειστικού δικαιώματος παραγωγής, διαχείρισης, λειτουργίας, προβολής και γενικότερα της εκμετάλλευσης των κρατικών λαχείων, τουλάχιστον εμείς ως Ελληνική Λύση ερχόμαστε να απαντήσουμε σε κάποια ερωτήματα τα οποία βασίζονται, πρώτον, στις αρχές μας, δεύτερον, στη λογική, τρίτον, σε αυτά τα οποία διαβάζουμε και τέταρτον, και επίσης πολύ σημαντικό, σε αυτά τα οποία ακούσαμε και τα οποία διατυπώθηκαν στην προηγούμενη συνεδρίαση, η οποία ήταν η ακρόαση φορέων.

Γίνομαι σαφής. Από θέση αρχής, είμαστε κατά ή υπέρ της σύμπραξης δημοσίου και ιδιωτών; Εδώ η στάση της Ελληνικής Λύσης είναι ξεκάθαρη. Είμαστε υπέρ με όρους, κανόνες διάφανους και συγκεκριμένους. 

Το συγκεκριμένο νομοσχέδιο, από τις απόψεις που διατυπώθηκαν, αν θα μπορούσε το ελληνικό δημόσιο να λειτουργήσει την επιχείρηση η οποία λέγεται «Κρατικά Λαχεία». Θεωρητικά ναι. Η απάντηση την οποία πήραμε από τους αρμόδιους φορείς και ιδίως από τους ανθρώπους οι οποίοι πουλάνε τα λαχεία, δεν αναφέρομαι στην Εταιρεία Κρατικά Λαχεία, είναι ότι εάν παρέμενε η συγκεκριμένη επιχείρηση στη διαχείριση και στο μάνατζμεντ, όπως έχει συνηθίσει να λέγεται, από το ελληνικό κράτος, αυτοί οι άνθρωποι σήμερα δεν θα είχαν δουλειά. Και είναι αν σημείωσα σωστά 1.300 λαχειοπώλες από 8.000 που ήταν κάποτε. 

Άρα, το ελληνικό κράτος, το ελληνικό δημόσιο, έχει δώσει εξετάσεις σε αυτό το κομμάτι και μάλλον απέτυχε. Μας είπαν ότι αυτή τη στιγμή προφανώς λειτουργεί καλύτερα. Ανά πάσα στιγμή μπορούν να παραγγείλουν, ανά πάσα στιγμή μπορεί να πληρώσουν, έχουν και μια πίστωση την οποία όσο τα λαχεία λειτουργούσαν υπό την εποπτεία του κράτους δεν την είχαν. Για μας, όμως, πολύ μεγάλο ρόλο στη διαχείριση των τυχερών παιχνιδιών παίζει η καταπολέμηση του παράνομου τζόγου. Νομίζω ότι αυτή θα πρέπει να είναι η βάση στην οποία θα πρέπει να σκεφτούμε για το αν θα πρέπει να ψηφίσουμε υπέρ ή κατά της συγκεκριμένης Σύμβασης. 

Οποιαδήποτε σύμβαση έρχεται και νομιμοποιεί και δεν έχει τα χαρακτηριστικά τα οποία έχει ο παράνομος τζόγος, ο οποίος είναι ανέλεγκτος, ο οποίος έχει  μεγάλα φαινόμενα εθισμού, ο οποίος νομιμοποιεί το ξέπλυμα από παράνομες δραστηριότητες, ο οποίος νομιμοποιεί ανηλίκους να παίζουν τζόγο, ο οποίος, επαναλαμβάνω, έχει κοινωνικές και οικονομικές επιπτώσεις σε μία χώρα της οποίας ο λαός βγήκε από μια δεκαπενταετή οικονομική κρίση, για μας είναι στα θετικά σημεία. 

Τι είναι, όμως, αρνητικό σημείο διαβάζοντας τη σύμβαση. Ιδιαίτερη σημασία έχει το θέμα της προστασίας των προσωπικών δεδομένων. Θεωρούμε ότι σε μία κοινωνία, σε μία επιχειρηματικότητα, σε μία διακυβέρνηση, αν το θέλετε κατά την ευρύτερη έννοια, στην οποία λειτουργεί σε ένα ψηφιακό περιβάλλον και τα τυχερά παίγνια, θα πρέπει να γίνεται αυστηρότερος έλεγχος και θα πρέπει να ορίζονται μέσα στη σύμβαση ρητά το πώς θα διαχειρίζονται τα προσωπικά δεδομένα των χρηστών οι οποίοι καλούνται να παίξουν. 

Και εδώ η σύμβαση έχει θέμα. Θα πρέπει να το ξαναδούμε, θα πρέπει να δούμε κανόνες, ίσως σε δεύτερη φάση. Το ιδεατό θα ήταν να γίνει πριν την ψήφιση του νομοσχεδίου, για το πώς θα διαχειρίζονται τα ψηφιακά δεδομένα όλων αυτών των ανθρώπων, οι οποίοι μπαίνουν, εγγράφονται σε αυτές τις πλατφόρμες και δυστυχώς, το πλαίσιο το οποίο διαβάζουμε δεν είναι επαρκές. Αυτές είναι οι βασικές συνιστώσες, αυτές είναι οι βασικές γραμμές, οι οποίες θα κρίνουν το πώς θα ψηφίσουμε αύριο στην Ολομέλεια. Σας ευχαριστώ κύριε Πρόεδρε.

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Εγώ ευχαριστώ κύριε Φωτόπουλε. Τον λόγο τώρα έχει ο Ειδικός Αγορητής της Κ.Ο. ΝΙΚΗ, ο κ. Βορύλλας.

ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα ¨ΝΙΚΗ¨»): Ευχαριστώ κύριε Πρόεδρε. Παρακολούθησα με προσοχή τις τοποθετήσεις των φορέων που κλήθηκαν σήμερα στην Επιτροπή μας. Δυστυχώς, δεν βγήκα πλουσιότερος ως προς την ενημέρωση, αναφορικά με το όφελος που θα αποκομίσει το κράτος με αυτή τη σύμβαση. Δεν παρουσιάστηκαν αντικειμενικοί στόχοι ούτε ρεαλιστικά σχέδια για τη διατήρηση της κερδοφορίας και της μακροπρόθεσμης βιωσιμότητας του λαχείου. 

Με τη νέα σύμβαση παραχώρησης η ελάχιστη ετήσια αμοιβή ορίζεται στο συνολικό ποσό των 20 εκατομμυρίων ευρώ ετησίως. Στην προηγούμενη σύμβαση παραχώρησης η ελάχιστη ετήσια αμοιβή οριζόταν στα 50 εκατομμύρια ευρώ. Δηλαδή, τα έσοδα του δημοσίου μειώνονται σε ετήσια βάση κατά 30 εκατ. ευρώ, χωρίς να υπάρχει κάποια αιτιολόγηση. Στη σελίδα 7 των οικονομικών καταστάσεων της Ελληνικά Λαχεία Α.Ε., για τη χρήση 2024, αναφέρεται από τη διοίκηση της εταιρείας ότι η μείωση των καθαρών εσόδων από παιχνίδια επιδεινώθηκε περαιτέρω λόγω της καθορισμένης ελάχιστης ετήσιας αμοιβής των 50 εκατομμυρίων ευρώ. 

Επιπλέον, αν διαβάσουμε προσεκτικά τον πίνακα με τα οικονομικά μεγέθη της εταιρείας στην ίδια σελίδα, βλέπουμε ότι η εταιρεία είχε ζημίες προ φόρων 11,2 εκατομμύρια ευρώ το 2024 και 20,8 εκατομμύρια ευρώ το 2023. Με βάση τις οικονομικές καταστάσεις της εταιρείας προκύπτει το εύλογο συμπέρασμα ότι, η μείωση της ελάχιστης ετήσιας αμοιβής κατά 30 εκατομμύρια ευρώ, θα προσφέρει κερδοφορία στην Ελληνικά Λαχεία Α.Ε. τα επόμενα 12 χρόνια και κατ’ επέκταση και στη μητρική εταιρεία ΟΠΑΠ. 

Όσον αφορά το ελληνικό δημόσιο με τη νέα σύμβαση παραχώρησης θα εισπράξει 360 εκατομμύρια ευρώ λιγότερα για τα επόμενα 12 έτη, σε σύγκριση με την προηγούμενη σύμβαση παραχώρησης, κάτι που για εμάς είναι εντελώς απαράδεκτο. Με απλά λόγια μειώνονται τα έσοδα του δημοσίου για να αυξηθεί η κερδοφορία της εταιρείας. 

Το πιο χαρακτηριστικό παράδειγμα είναι το άρθρο 9 της σύμβασης, το οποίο καθορίζει τα ποσοστά των διανεμόμενων κερδών. Σύμφωνα με αυτό, το ποσοστό επιστροφής προς τους παίκτες διαμορφώνεται περίπου στο 60%, ενώ για το πρωτοχρονιάτικο λαχείο μειώνεται ακόμη περισσότερο στο 55%. Αυτά τα ποσοστά είναι χαμηλά και δημιουργούν εύλογα ερωτήματα. Σε μια αγορά τυχερών παιγνίων το ποσοστό επιστροφής αποτελεί βασικό κριτήριο για τη συμμετοχή των πολιτών.

Όταν ο παίκτης γνωρίζει ότι σχεδόν το μισό ποσό που καταβάλλει δεν επιστρέφει ποτέ ως πιθανό κέρδος, τότε η συμμετοχή του γίνεται λιγότερο ελκυστική και περισσότερο επιβαρυντική. Δημιουργείται έτσι ένα αντικίνητρο που δεν πλήττει μόνο τον ίδιο τον πολίτη αλλά και τη βιωσιμότητα του προϊόντος μακροπρόθεσμα. Ταυτόχρονα, ενισχύεται η εντύπωση ότι το σύστημα λειτουργεί προς όφελος του διαχειριστή και όχι προς όφελος της κοινωνίας. Για τους παραπάνω λόγους προτείνουμε την αύξηση ποσοστού επιστροφής στο 75% κατά ελάχιστο προκειμένου να επιστρέφουν μεγαλύτερα ποσά στους παίκτες και όσο το δυνατόν με αναλογικό τρόπο. 

Το Κίνημά μας έχει διαχρονικά εκφράσει την αντίθεσή του σε πολιτικές που άμεσα ή έμμεσα ενθαρρύνουν την εξάπλωση των τυχερών παιχνιδιών ως εργαλείο δημοσιονομικής πολιτικής ή ως εύκολη ως εύκολης διεξόδου για τους πολίτες, διότι γνωρίζουμε πολύ καλά ότι τα τυχερά παιχνίδια δεν είναι μια ουδέτερη οικονομική δραστηριότητα, ιδίως σε περιόδους οικονομικής πίεσης και κοινωνικής ανασφάλειας όπως αυτές που έχει βιώσει η ελληνική κοινωνία τα τελευταία χρόνια. Η αγορά των τυχερών παιχνιδιών τείνει να διευρύνεται όχι για να ευημερούν οι πολίτες αλλά γιατί αναζητούν διέξοδο στην ελπίδα ενός γρήγορου κέρδους. Γι’ αυτό η πολιτεία οφείλει να είναι ιδιαίτερα προσεκτική όταν ρυθμίζει αυτή την αγορά, όχι να την διευκολύνει ή να την καθιστά πιο ελκυστική για δημοσιονομικούς λόγους αλλά να θέτει όρια, να προστατεύει τους ευάλωτους και να αποθαρρύνει την υπέρμετρη συμμετοχή. 

Υπό αυτό το πρίσμα η πρόβλεψη χαμηλών ποσοστών επιστροφής σε συνδυασμό με την ενίσχυση ενός μονοπωλιακού σχήματος δημιουργεί ένα μηχανισμό που μπορεί να εντείνει αντί να περιορίσει τις αρνητικές κοινωνικές επιπτώσεις. Περαιτέρω, δεν μπορούμε να αγνοήσουμε το γεγονός ότι από τις διατάξεις της σύμβασης ενδέχεται να προκύψει επιβάρυνση του Κρατικού Προϋπολογισμού ιδίως σε περιπτώσεις αποζημιώσεων προς τον παραχωρησιούχο ή διαιτησιών. Δηλαδή, το δημόσιο όχι μόνο παραχωρεί ένα σημαντικό οικονομικό αντικείμενο αλλά διατηρεί και την υποχρέωση να καλύψει ενδεχόμενες δαπάνες που απορρέουν από τη σύμβαση. Αυτό αυξάνει το δημοσιονομικό ρίσκο και μεταφέρει μέρος του επιχειρηματικού κινδύνου από το ίδιο του το κράτος. 

Το Κίνημά μας δεν στέκεται απέναντι από ιδεολογική εμμονή αλλά από θεσμική ευθύνη. Αναγνωρίζουμε ότι η αξιοποίηση δημοσίων δραστηριοτήτων μπορεί να γίνει και μέσω παραχωρήσεων αλλά μόνο όταν αυτές σχεδιάζονται με τρόπο που να εξασφαλίζει την καταπολέμηση του παράνομου τζόγου, την υψηλή αποδοτικότητα για την κοινωνία, διαφάνεια στη λειτουργία και ουσιαστικό έλεγχο από το δημόσιο. 

Με τα σημερινά δεδομένα και με την παρούσα σύμβαση παραχώρησης η απάντηση είναι ο μεγάλος κερδισμένος είναι ο όμιλος ΟΠΑΠ Α.Ε., δεδομένου ότι κρατά ένα μονοπωλιακό δικαίωμα για τα επόμενα 12 έτη με ταυτόχρονη μείωση της ελάχιστης αμοιβής που καταβάλλει στο ελληνικό δημόσιο κατά 60% ή 30 εκατ. ευρώ κατ’ έτος. Τα υπόλοιπα  αύριο στην  Ολομέλεια.

Ευχαριστώ πάρα πολύ . 

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Κι εγώ σας ευχαριστώ, κύριε Βορύλλα. Τον λόγο έχει η κυρία Λινού.

ΑΘΗΝΑ ΛΙΝΟΥ:  Ευχαριστώ πολύ, κύριε Πρόεδρε.

Με κίνδυνο να θεωρηθώ εξαιρετικά συντηρητική, θα ήθελα να πω ότι εγώ αυτό που βλέπω σαν τον μέγιστο κίνδυνο είναι όχι ο παράνομος τζόγος αλλά κυρίως η εξάρτηση των νέων ανθρώπων από τα τυχερά παιχνίδια. Και ξέρω ότι δεν μπορούμε να ανταριάσουμε κάτι τόσο απλό όσο φαίνεται που είναι  το Λαχείο της Πρωτοχρονιάς στην ελληνική κοινωνία αλλά τουλάχιστον, αυτό που θα ήθελα να ζητήσω, και ξέρω ότι ο κ. Πετραλίας θα το καταλάβει γιατί γνωριζόμαστε πολλά χρόνια, είναι να διασφαλίσουμε ότι θα επανέρχονται τα χρήματα, όποια χρήματα μπορούν να επανέλθουν στο μέγιστο στην κοινωνία, να κατευθυνθούν με δέσμευση κατά της εξάρτησης των νέων ανθρώπων από τα τυχερά παιχνίδια, δηλαδή, να υπάρξουν ειδικά προγράμματα, κοινωνικά προγράμματα που θα προστατεύουν τα παιδιά μας,

Και δεδομένου ότι άμεσα πρωθυπουργός προτίθεται να περιορίσει την πρόσβαση των παιδιών, των νέων ανθρώπων στα social media, ίσως θα ήταν λογικό να βάλουμε έναν όρο, ότι δεν θα μπορούν να διαφημιστούν οποιαδήποτε προϊόντα που προέρχονται από αυτή της τη σύμβαση στα κοινωνικά δίκτυα ούτε για ενηλίκους ούτε για ανήλικους. Να είναι, δηλαδή, παράνομη η διαφήμιση και η προβολή των οποιονδήποτε προϊόντων κέρδους είτε τυχερού παιχνιδιού, είτε λαχείο μέσα από τα κοινωνικά δίκτυα. Και έτσι, δεν θα χρειάζεται καν να ταυτοποιήσουμε αν ο χρήστης είναι παιδί ή όχι, θα είμαστε σίγουροι ότι είναι παράνομο να διαφημιστούν στον κοινωνικό ιστό πράγματα τα οποία βάζουν σε τεράστιο κίνδυνο και τα νέα παιδιά αλλά και τις οικογένειες που θα αποκτήσουν αργότερα. 

Αυτό. Νομίζω ότι ήμουν σύντομη, ξέρω ότι βάζω δυσκολίες επιπλέον αν χρειάζεται, κύριε Πετραλιά, εγώ μπορώ να κάτσω και να γράψω και μια τροπολογία αν υπάρχει ελπίδα να εφαρμοστεί.

Ευχαριστώ.

 
ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Ευχαριστώ πολύ, κυρία Λινού. Σύντομη, αλλά περιεκτική. Κυρίες και κύριοι, θα κλείσουμε με την τοποθέτηση του κυρίου Υφυπουργού, ο οποίος μας ζήτησε μόνο 5 λεπτά. Προφανώς, ο χρόνος είναι δικός σας.

ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Νομίζω ότι έχουν ειπωθεί και νομίζω και, από ότι ενημερώθηκα, στην ακρόαση των φορέων ήταν θετικά τα σχόλια εν γένει. Να πούμε ότι η τιμή για την παραχώρηση του δικαιώματος των λαχείων βασίστηκε σε αντικειμενικά οικονομικά δεδομένα και στις συνθήκες της αγοράς, οι οποίες είναι σημαντικά διαφοροποιημένες σε σχέση με τον προηγούμενο διαγωνισμό που πραγματοποιήθηκε πριν από 10 έτη. Είναι ενδεικτικό ότι, τότε, το bussiness plan του διαγωνισμού έδειχνε ότι θα υπάρξουν 4 δις έσοδα από λαχεία. Τελικά υπήρχε 1,5 δις έσοδο την επόμενη δεκαετία από τα λαχεία και λόγω covid και επειδή στράφηκε ο κόσμος στα ηλεκτρονικά παίγνια.

Να πούμε ότι η αγορά των λαχείων παρουσιάζει συνεχώς φθίνουσα πορεία λόγω της μείωσης της ζήτησης και των εσόδων και των τεχνολογικών εξελίξεων, προφανώς. Να θυμίσω ότι πριν ένα μήνα περίπου ανακοινώσαμε, ακριβώς στο πνεύμα που είπατε, και επιπλέον φορολόγηση στο διαδικτυακό παίγνιο, online casino, κτλ. και για να ενισχύσουμε τα δημόσια έσοδα που τα χρησιμοποιούμε αυτά για επιπλέον μέτρα ενίσχυσης του εισοδήματος. Υπάρχει σαφής στροφή προς διαδικτυακές και ηλεκτρονικές πλατφόρμες παιχνιδιών. Είναι τεράστια, αλματώδης, η αύξηση αυτή τη στιγμή. Να πούμε ότι, χαρακτηριστικά, τα ακαθάριστα έσοδα από τα κλασικά λαχεία που μιλάμε σήμερα έχουν μειωθεί κατά 32% σε σχέση με πριν δέκα χρόνια και αυτό συμβαίνει και μειώνεται και ο αριθμός και των ίδιων των λαχειοπωλών που ασκούν το επάγγελμα. Παρατηρείται, είναι μια συμπεριφοριακή αλλαγή στην ελληνική κοινωνία.

Όλα αυτά τα αντικειμενικά δεδομένα εξετάστηκαν ενδελεχώς από τους ανεξάρτητους τρίτους συμβούλους του Υπερταμείου που κινήθηκαν να προσδιορίσουν το εύλογο του τιμήματος. Το Υπερταμείο ζήτησε και πέτυχε να λάβει βελτιωμένη προσφορά, γεγονός που ενισχύει το τελικό ποσό που θα καταλήξει στα ταμεία του δημοσίου. Σε κάθε περίπτωση ο διαγωνισμός διεξήχθη με αυστηρά κριτήρια για τη διασφάλιση διαφάνειας, την προσέλκυση αξιόπιστων επενδυτών, τη διασφάλιση του δημοσίου συμφέροντος και τα μακροπρόθεσμα έσοδα του κράτους.

Η συμμετοχή, να πούμε ότι έχει διατηρηθεί στο 30% επί του μεικτού εσόδου, παρά τις σημαντικές διαφοροποιημένες συνθήκες της αγοράς. Υπήρχαν δύο ενδιαφερόμενοι. Ένας ο ΟΠΑΠ και ο σημερινός που κατέθεσε τη γνωστή προσφορά, με την οποία γίνεται η Σύμβαση. Να πούμε ότι η Σύμβαση είναι καλοδεχούμενη και από τους φορείς και σε κάθε περίπτωση ήταν το μέγιστο, με βάση τις συνθήκες της αγοράς, που μπορούσε να δεχτεί αυτή τη στιγμή να εισπράξει το δημόσιο. Συμφωνούμε ότι είναι πολύ σημαντικό οι πόροι αυτοί που θα εισπράττει το δημόσιο να πηγαίνουν σε σημαντικές δράσεις σαν αυτές που ακούστηκαν, αλλά και για άλλους σκοπούς ενίσχυσης των πολιτών. Ευχαριστώ πολύ.

ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Και εμείς, κύριε Υπουργέ. Κυρία Σπυριδάκη, έχετε τον λόγο, παρακαλώ.

ΑΙΚΑΤΕΡΙΝΗ ΣΠΥΡΙΔΑΚΗ (Εισηγήτρια της Μειοψηφίας): Μας μιλήσατε σαν να έχετε λάβει, όπως είπα και πριν, κάποια συγκεκριμένη αποτίμηση και κάποια τεκμηρίωση. Την έχετε λάβει; Θα την μοιραστείτε μαζί μας; Θα κοινοποιήσετε κάτι; Ευχαριστώ.

ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Μπορείτε να κάνετε αίτημα κατάθεσης, γιατί είναι στο Υπερταμείο όλα τα στοιχεία του διαγωνισμού. Μέσω του Υπερταμείου έχει γίνει ο διαγωνισμός. Αίτημα κατάθεσης εγγράφων και ότι επιτρέπεται θα κατατεθεί. Ευχαριστώ.

 ΓΕΩΡΓΙΟΣ ΚΟΤΡΩΝΙΑΣ (Αντιπρόεδρος της Επιτροπής): Κυρίες και κύριοι συνάδελφοι, στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών. Ανακεφαλαιώνοντας με τις θέσεις των κομμάτων, για την Κύρωση της από 24.2.2026 Σύμβασης Παραχώρησης του αποκλειστικού δικαιώματος παραγωγής, διαχείρισης, λειτουργίας, προβολής και εν γένει εκμετάλλευσης των κρατικών λαχείων μεταξύ του Ελληνικού Δημοσίου και της «Ελληνικά Λαχεία – Παραγωγή, Λειτουργία, Κυκλοφορία, Προβολή και Διαχείριση Λαχείων Μονοπρόσωπης Ανώνυμης Εταιρείας». 

Ο  Εισηγητής της Πλειοψηφίας εισηγήθηκε την ψήφιση του ανωτέρου σχεδίου νόμου. Ο Ειδικός Αγορητής της Κοινοβουλευτικής Ομάδας «Συνασπισμός Ριζοσπαστικής Αριστεράς - Προοδευτική Συμμαχία» και ο Ειδικός Αγορητής της Κοινοβουλευτικής Ομάδας «Κομμουνιστικό Κόμμα Ελλάδας» το καταψήφισαν, ενώ η Εισηγήτρια της Μειοψηφίας, ο Ειδικός Αγορητής της Κοινοβουλευτικής Ομάδας «Νέα Αριστερά», ο Ειδικός Αγορητής της Κοινοβουλευτικής Ομάδας «Ελληνική Λύση - Κυριάκος Βελόπουλος», ο Ειδικός Αγορητής της Κοινοβουλευτικής Ομάδας «Δημοκρατικό Πατριωτικό Κίνημα “ΝΙΚΗ”» και ο Ειδικός Αγορητής της Κοινοβουλευτικής Ομάδας «Πλεύση Ελευθερίας - Ζωή Κωνσταντοπούλου» επιφυλάχθηκαν για την τελική τοποθέτησή τους κατά τη συζήτηση του σχεδίου νόμου αύριο στη Βουλή.

Συνεπώς, όπως προκύπτει από τις τοποθετήσεις των Εισηγητών και των Ειδικών Αγορητών, το σχέδιο νόμου του Υπουργείου Εθνικής Οικονομίας και Οικονομικών γίνεται δεκτό επί της αρχής, επί των άρθρων και στο σύνολό του ως έχει κατά πλειοψηφία. Λύεται, λοιπόν, η συνεδρίαση. Σας ευχαριστώ πολύ.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Μπουκώρος Χρήστος, Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σπυριδάκη Αικατερίνη (Κατερίνα), Σταρακά Χριστίνα, Μαμουλάκης Χαράλαμπος (Χάρης),  Μπάρκας Κωνσταντίνος, Παππάς Νικόλαος, Δελής Ιωάννης, Κομνηνάκα Μαρία, Συντυχάκης Εμμανουήλ, Τσοκάνης Χρήστος, Αχτσιόγλου Ευτυχία (Έφη), Πέρκα Θεοπίστη (Πέτη), Τσακαλώτος Ευκλείδης, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Μάλαμα Κυριακή, Μανούσος Γεώργιος και Παπαϊωάννου Αρετή.
Τέλος, και περί ώρα 17.15’ λύθηκε η συνεδρίαση.

Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ                                                        Η  ΓΡΑΜΜΑΤΕΑΣ

          ΓΕΩΡΓΙΟΣ ΚΟΤΡΩΝΙΑΣ                                                                   ΑΣΗΜΙΝΑ ΣΚΟΝΔΡΑ


